
Република Србија
УСТАВНИ СУД
Број: IУз- 400/2012
________2013. године
Б е о г р а д 


	Уставни суд, Велико већe, у саставу председник Суда др Драгиша Б. Слијепчевић, председник Већа и судије Весна Илић Прелић, др Марија Драшкић, др Агнеш Картаг Одри, Сабахудин Тахировић, др Драган Стојановић, Предраг Ћетковић и мр Томислав Стојковић, чланови Већа, на основу члана 167. став 1. тачка 1. Устава Републике Србије, на седници Већа одржаној 6. јуна 2013. године, донео је

Р Е Ш Е Њ Е

	Одбацује се иницијатива за покретање поступка за оцену уставности и сагласности са потврђеним међународним уговорима одредбе члана 72. став 3. тачка 1) Закона о банкама ("Службени гласник РС", бр. 107/05 и 91/10). 

О б р а з л о ж е њ е

	Уставном суду је поднета иницијатива за оцену уставности и сагласности са потврђеним међународним уговорима одредбе члана 72. став 3. тачка 1) Закона о банкама ("Службени гласник РС", бр. 107/05 и 91/10). У иницијативи се наводи да је оспорена одредба Закона о банкама несагласна са одредбама члана 32. и члана 60. Устава, као и са чланом 6.  Европске конвенције за заштиту људских права и основних слобода, чланом 14. Међународног пакта о грађанским и политичким правима, чланом 6. Међународног пакта о економским, социјалним и културним правима и чланом 23. Опште декларације о правима човека. По мишљењу иницијатора, прописујући услове под је којима Народна банка Србије дужна да ускрати сагласност на именовање члана управног одбора банке, ускраћује се могућност да се у поступку вођеним пред надлежним државним органима и у складу са законом утврђује и испитује њихова евентуална одговорност, а ''погођена лица'' немају могућност да се изјасне о кривици, што је у супротности са правом на правично суђење из члана 32. Устава и члана 6. Европске конвенције, а такође је оспореном одедбом Закона о банкама повређено право на рад из члана 60. Устава, јер лица на која се односи бивају "доживотно" онемогућена да обављају посао члана управног одбора банке, па су тако без своје кривице спречена на избор свога занимања и онемогућава им се да развијају професионалну каријеру.
	У спроведеном претходном поступку, Уставни суд је утврдио да је одредбама члана 72. Закона о банкама ("Службени гласник РС", бр. 107/05 и 91/10) прописано: да банка подноси Народној банци Србије захтев за давање претходне сагласности на именовање члана управног одбора банке, уз који доставља документе и даје податке којима се доказују пословна репутација и квалификације лица предложеног за члана управног одбора банке (став 1.); да Народна банка Србије прописује ближе услове за давање сагласности из става 1. овог члана (став 2.); да ће Народна банка Србије одбити захтев из става 1. овог члана ако је лице предложено за члана управног одбора банке - 1) лице које је на дан одузимања дозволе за рад банци или шест месеци пре тог дана, односно на дан увођења принудне управе у банци било овлашћено за представљање и заступање, односно члан органа управљања те банке, 2) члан било ког органа управљања друге банке, односно запослени у банци, 3) правоснажно осуђено за кривично дело на безусловну казну затвора или правноснажно осуђено за кривично дело које га чини неподобним за обављање те функције (став 3.). Одредбама члана 73. став 3. Закона о банкама прописано је да управни одбор банке, поред осталог, доноси, између две седнице скупштине банке, акте којима се спроводи пословна политика банке, утврђује опште услове пословања банке, као и њихове измене и допуне, утврђује износе до којих извршни одбор банке може одлучивати о пласманима и задуживању банке и одлучује о пласманима и задуживању банке преко тих износа, даје претходну сагласност за изложеност банке према једном лицу или групи повезаних лица преко 10%, односно за повећање ове изложености преко 20% капитала банке, надзире рад извршног одбора банке, утврђује стратегију и политике за управљање ризицима, као и стратегију управљања капиталом банке, разматра извештаје спољне и унутрашње ревизије, утврђује процедуре за индетификовање, мерење и процену ризика и за управљање ризицима, усваја тромесечне и годишње извештаје извршног одбора банке о пословању банке и скупштини банке подноси усвојени годишњи извештај на коначно усвајање, обавештава Народну банку Србије и друге надлежне органе о утврђеним неправилностима,  усваја политику зарада и осталих примања запослених у банци и друго.
Разматрајући оспорену одредбу члана 72. став 3. тачка 1) Закона о банкама у смислу навода и разлога подносиоца иницијативе, Уставни суд је пошао од одредбе члана 32. став 1. Устава, према којој свако има право да независан, непристрасан и законом већ установљен суд, правично и у разумном року, јавно расправи и одлучи о његовим правима и обавезама, основаности сумње која је била разлог за покретање поступка, као и о оптужбама против њега, па је закључио да се, у конкретном случају, оспорена одредба Закона не односи на оптужбе против чланова управног одбора банке, нити на њихову  кривичну одговорност или грађанска права и обавезе, да би се могла довести у везу са повредом права на правично суђење из члана 32. Устава. Напротив,  одредбом члана 72. став 1. Закона о банкама, Народна банка Србије је овлашћена за давање претходне сагласности на именовање члана управног одбора банке, при чему се Народној банци достављају подаци и докази о пословној репутацији и квалификацијама лица предложеног за члана управног одбора банке.  По схватању Уставног суда, у случају из члана 72. став 3 тачка 1) Закона, посебно када се имају у виду надлежности управног одбора банке из члана 73. Закона, оправдано је и логично сматрати да управни одбор банке којој је одузета дозвола за рад или уведена принудна управа није водио успешну пословну политику. С друге стране, чланови тог органа не могу тврдити да нису имали утицаја на одлуке које је доносио управни одбор и на вођење пословне политике банке, а то даље значи да, објективно посматрано, према резултатима рада и пословања банке којом су управљали, чланови управног одбора не могу имати задовољавајућу пословну репутацију која их препоручује за добијање сагласности на чланство у управном одбору неке друге банке.
 У односу на истакнуту одредбу члана 60. став 1. Устава, којом се јемчи  право на рад, у складу са законом, по схватању Уставног суда, наведеном одредбом Устава није зајемчено право на рад на одређеном положају или радном месту, већ се ово право остварује на свим доступним и расположивим радним местима, у складу са законом, па стога Суд сматра да се разлозима наведеним у иницијативи не доводи у сумњу уставност оспорене одредбе Закона са становишта зајемченог права на рад из члана 60. Устава.
 Из истих наведених разлога не доводи се у питање сагласност оспорене одредбе Закона са чланом 6. Европске конвенције за заштиту људских права и основних слобода, којим се гарантује право на правично суђење у грађанским и кривичним стварима у судском поступку, чланом 14. Међународног пакта о грађанским и политичким правима, којим је гарантована једнакост пред судовима и судовима правде и право на правично суђење, чланом 6. Међународног пакта о економским, социјалним и културним правима, којим државе чланице признају право на рад и чланом 23. Опште декларације о правима човека, према коме свако има право на рад, на слободан избор запослења, на правичне и задовољавајуће услове рада и на заштиту од незапослености. 
Из свега напред наведеног, Уставни суд је нашао да изнетим разлозима у иницијативи није поткрепљена тврдња да има основа за покретање поступка за оцену уставности и сагласности са потврђеним међународним уговорима одредбе члана 72. став 3. тачка 1) Закона о банкама ("Службени гласник РС", бр. 107/05 и 91/10), па је, сагласно члану 53. став 2. Закона о Уставном суду („Службени гласник РС“, бр. 109/07, 99/11 и 18/13 - УС), решио да поднету иницијативу одбаци. 
На основу изложеног и одредаба члана 42б став 1. тачка 2) и члана 46. тачка 5) Закона о Уставном суду, Уставни суд је донео Решење као у изреци. 


   ПРЕДСЕДНИК ВЕЋА

    др Драгиша Б. Слијепчевић

